《上分水岭》
宋代·张嵲

夜半风撼山，苦雨歇初晓。
高峰吹成冰，草树叶尽缟。
行行入云中，稍稍临木杪。
恍疑天宇近，渐觉溪溜小。
挺身陵绝顶，夐与人代杳。
篁竹互蒙笼，风峦亘萦绕。
乃知七闽境，如此平地少。
攻击固其然，割据亦可考。
始悟淮南书，铺陈苦未了。
右顾远中原，前瞻临岭峤。
边马犹乱华，淮濆尚云扰。
故乡岂不怀，甘心混蛮獠。
九夷傥可归，吾愿从高鸟。

作者简介：张嵲（1096—1184），字巨山，襄阳（今湖北襄樊）人。徽宗宣和三年（1121）上舍中第，调唐州方城尉，改房州司法参军，辟利州路安抚司干办公事。